Ef 4:32-5:5 Wees goedgesind en vergewe

Dikwels word die **kerk (liggaam van Christus) gedefinieer** om dit wat ons nie is nie, of **dit waarteen ons is.**  
Met ander woorde die negatiewe staan voorop.

Meestal gaan dit oor wette of dit wat nie in eie kultuur of gebruike pas is nie.

Kom ons **fokus vandag op die positiewe.**

Lees vers 32

*Wees goedgesind en hartlik teenoor mekaar,  
en vergewe mekaar soos God julle ook in Christus vergewe het*

Wees goedgesind en hartlik teenoor mekaar

Dit **is maklik om goedgesind en hartlik** te wees  
teenoor **dié wat goed** teenoor jou optree.

**Ons kies teenoor wie** ons goedgesind wil wees.  
en dit laat ons goed voel.

Maar dit is nie wat die Heilige Gees hier bedoel nie.

Kyk wat staan in ons teks:

*Wees goedgesind en hartlik teenoor mekaar,  
en vergewe mekaar soos God julle ook in Christus vergewe het*

Wees goed en hartlik teenoor mekaar..,   
**nie net teenoor dié waarvan jy hou**,   
wat vir jou goed is nie.

Jesus het nie net die groepie waarvan jy hou alleen in gedagte nie.  
Mekaar – **beteken die mense om jou**…  
Ook jou vyande…

Kom ons wees eerlik:

Hier **in die gemeente is mense waarvan jy nie hou nie,**   
mense wat nie van jou hou nie,  
mense wat ‘n veer voel of dit met jou goed of sleg gaan…

**Mense wat jou irriteer**..  
mense wat jy voel jou te na gekom het…

Probleem is, **wanneer jy na sulke mense kyk,**   
skop die eie ek in aksie en jy VERLOOR PERSPEKTIEF!

Om perspektief te kry – moet jy na God kyk…

Want **jy is beelddraer**, verteenwoordiger van God.

**Kom in sy teenwoordigheid**…  
Kyk hoe God teenoor jou voel en gevoel het.

Rom 2:4 leer:

*God is ryk aan goedheid, verdraagsaamheid en geduld*

Hy het **sy Gees gestuur om geloof in jou te werk,**  
nie toe jy oulik, goed en mooi gelowige teenoor Hom opgetree het nie…

Daarom moet jy goed en hartlik wees teenoor almal,  
nie net teenoor die wat jou goed laat voel,  
of dié waarvan jy hou nie.

Jy moet **meegevoel diep binne in jou hê mét die mens in sy nood**.

**Probleem is: Ons is soos Olifante** (ons vergeet nie maklik die negatiewe nie)  
As iemand onredelik teenoor jou opgetree het, jou afgejak het,   
jou kwaad aangedoen het, skop die Olifantisme in…

**Jy vergeet nie**…  
Ja, maklik sê jy jy het vergewe…  
maar jy bêre die data veilig en gereed om te gebruik  
sou die persoon weer oortree.

(Eintlik het jy dan nie vergewe nie)…

**Hoe moet jy vergewe?**

Soos Christus ons vergewe het…

**Hoe is dit?**

Die Here Jesus verduidelik in Mat 18:21-35

Wat vooraf gebeur het:

**Petrus** het die vraag gevra: “Here, **hoeveel keer moet ek my broer vergewe** as hy iets verkeerds teen my doen? Selfs 7 keer?”

Jesus het hom geantwoord: nie 7 keer nie maar 70 x 7.

Dan vertel Jesus die volgende:

Daar was ‘n **koning wat tydens ‘n oudit**   
agter gekom het dat ‘n amptenaar miljoene rand geskuld het.  
Daar was geen manier waarop die man die skuld kon terug betaal nie.

Die **koning het beveel** dat die man en vrou en kinders verkoop moes word  
sodat hy iets van sy skuld kon herwin.

Die **skuldenaar het voor om neergeval** en om genade gesmeek   
waarop die koning al sy skuld afgeskryf het en die man   
het verlig, skuldvry daaruit gestap.

Die genadedaad het **egter nét die man se sak geraak**  
en nie sy hart nie.

**Net buite die gebou** loop dié “vry man” **‘n medeamptenaar raak  
wat hom net ‘n paar rand skuld…**Mafia-agtig het hy die man gegryp en gewurg met die bevel  
om te betaal.

Die **skuldenaar het op sy knieë geval en om uitstel gesmeek**  
maar hy is in die tronk gegooi…

Toepassing**:**

God het jou sondaar jou sondeskuld afgeskryf.  
Dink maar eerlik aan jou sonde (beterweterigheid, liefdeloosheid …)  
Jy kon dit op geen manier betaal nie…

God het dit vir jou afgeskryf.

Wat doen jy met die mense wat teenoor jou oortree het..?

**Jesus het die man se houding sterk veroordeel**…

Wat is dan die positiewe?  
Wat **is dit wat ons moet nastreef?**

Kyk wat staan in ons teks

*Omdat julle kinders van God is en Hy julle liefhet, moet julle sy voorbeeld volg. Lewe in liefde, soos Christus ons ook liefgehad het en om ons ontwil sy lewe as ‘n offergawe gegee het, ja, ‘n offer wat vir “God aanneemlik was*. (Ef 5:1,2)

**Soos kinder hul ouers se leefpatrone navolg**  
so moet ons God se voorbeeld naleef…

Die griekse woord “mimetes” is waar ons term mimiek vandaan kom.

As kinders van God moet ons sy beeld, sy karaktertrekke mimiek,  
vertoon, leef…  
Veral sy liefde!

Jou hele lewe moet ‘n reproduksie wees van die beeld van Christus.

**God** **se doel met vergifnis is versoening**  
jy moet volgens die beeld van Jesus Christus hervorm.

Dié wat Hy lank tevore verkies het, het Hy ook bestem om gelykvormig te wees aan die beeld van sy Seun (Rom 8:29).

Wees heilig want Ek is heilig (1 Pet 1:14-16)

**Hoe kry jy dit reg?**

Jy moet die krag van die Heilige Gees in jou gebruik.  
Dit is tot jou beskikking.

God het daarvoor sy liefde in jou hart uitgestort (Rom 5:5).  
Jy moet dit net gebruik…

**Alexander die Grote** het ‘n **papbroek soldaat in sy leer** raakgeloop.  
Die man se naam was ook Alexander  
Sy woorde aan die papbroek was:

Jy moet of jou naam verander  
of jy moet soos ‘n Alexander begin leef.

**As jy jouself ‘n Christen/ dissipel van Jesus Christus noem**  
moet jy of jou naam verander  
of jy moet begin leef soos wat Jesus Christus van jou verwag.

**Hoe kry jy dit reg**?

Lees die Woord van die Here.  
Bid dat die Heilige Gees jou sal wys hoe God jou vergewe het  
en begin daardie selfde vergifnis uitdeel.

Want die **enigste manier** **waarop jy dit sal regkry**  
is wanneer die Here Jesus deur sy Gees in jou leef.

As **jy in Christus glo- is die Gees is reeds in jou…**

Vraag is net of jy bereid is om Hom op die troon van jou lewe toe te laat…  
dat Hy jou deur sy Gees regeer.

Jy moet jou onder beheer van die Gees plaas.

Dit **is nie iets wat jy uit jouself kan doen nie**.  
- Jy het bonatuurlike krag nodig.  
- Want om heilig te wees soos God heilig is,  
 is nie deur natuurlike krag moontlik nie.

Ef 1:5 leer:

God het in sy liefde ons bestem om deur Jesus Christus   
sy kinders te wees.

U sien **dit is Goddelike ingrype**, Goddelike krag.  
Uit jouself kan jy dit nie doen nie.  
Heilige Gees se ingrype…

(dalk 5:1-2 vertoon)

Die **hoofsin in Ef 5:1-2 is**: **Lewe in liefde!**

God is liefde  
en Hy verwag liefde van jou.

**Liefde 1ste plek vir Hom**

Jy naby Hom sal leef.  
Hom sal bewonder, liefhê   
verheerlik, aanbid, grootmaak.

Jy moet **groei in liefde vir Hom, medemens en skepping.**  
So sal sy liefde deur jou vloei  
en jy Sy beeld vertoon.

Hoe **meer jy in liefde vir God groei**  
hoe meer sal jy die nood van die wêreld raaksien:   
 “‘n tekort aan liefde”

**Hoe groter jou liefde,**  
hoe makliker vergewe jy.  
Liefde lei altyd na vergifnis.

Liefde is die krag waardeur jy kan vergewe.  
anders kan jy nie vergewe nie.

Jou reaksie dalk:

Dit is **maklik om te sê**: Ek moet hierdie of **daardie persoon vergewe**  
maar weet jy wat dié persoon my aangedoen het…

Kom ons **sak tot op die fondasie van die probleem**.

**Wat ookal ‘n ander jou aangedoen het**,  
 hoe erg, destruktief, onregverdig,   
Christus se kruisdood het daarvoor betaal!

**Hoe seer dit jou gemaak het**,  
hoe dit jou ookal gekwets het,   
hoe dit jou ookal verneder het,  
Jesus Christus se kruisdood was genoeg betaling vir daardie sonde…

**Wanneer jy met haat teenoor ander in jou loop**,  
laat jy toe dat jou sondige self op die troon van jou lewe sit,  
en maak jy of Christus se kruisdood nie genoeg boetedoening was nie.

**Omdat Jesus Christus vir gelowiges se sondes betaal** het,  
het ons nie die reg om hul sonde teen hulle te hou nie.

**Petrus het gedink 7 x is genoeg**.  
Jesus leer: 70 x 7.

Johannes 2:12 leer:

“In Christus is al jou sondes vergewe”

Ef 1:7

Deur die bloed van sy Seun is ons verlos en is ons oortredinge gegewe   
 kragtens die ryke genade van God.

Die **diepte/grote van Christus e liede is sigbaar** in die hoeveelheid wat hy vergewe.  
Die diepte/grote van jou liefde is sigbaar in die hoeveelheid wat jy vergewe.

Paulus leer:

Bo alles moet julle mekaar hartlik liefhê, want die liefde bedek baie sondes.

Die **griekse woord** waarmee hartlik vertaal word beteken:  
**om ‘n spier tot op sy uiterste toe te span**.  
Jou liefde word tot die uiterste toe gespan  
om baie sondes te vergewe.

Hoe groter jou liefde – hoe meer sonde kan jy bedek.

Die **diepte van jou liefde wys ook die diepte van jou kennis**  
hoeveel jy weet God jou vergewe het.

U **onthou die gebeure aan Simon die fariseër se huis**

**Jesus was daar vir ete**. ‘n Prostituut het opgedaag, met haar trane het sy Jesus se voete gewas, met haar hare dit afgedroog en sy voete welriekende olie gesmeer. Simon was erg onthuts dat Jesus toegelaat het dat so ‘n vrou aan Hom vat…

**Jesus het in antwoord** daarop ‘n kort **gelykenis vertel van ‘n 2 mans**. Die een het R 500 geskuld en die ander R 50. Omdat nie een kon betaal nie het die geldskieter beide se skuld afgeskryf. Daarop het Jesus gevra: Wie van die twee sal die geldskieter die meeste liefhê?

Simon het geantwoord: die één vir wie die meeste skuld afgeskryf is…

**Jou antwoord is reg, Simon het Jesus gesê.** “Omdat haar sondes wat baie is, vergewe is, bewys sy baie liefde”. (Luk 7:36-37).

**Simon het nie ‘n benul van sy eie sonde gehad nie** -  
daarom ook nie ‘n behoefte aan vergifnis nie.  
Dit het daartoe gelei dat hy onwillig was om ander te vergewe.

**Onwilligheid om te vergewe** – dui ‘n mate van selfregverdiging aan.  
**Gewilligheid om te vergewe** – dui die vlak van liefde aan.

Jou **vermoë om lief te hê en daarop te vergewe**  
dui jou bewustheid aan van hoeveel God jou vergewe het.

Iemand wat **snap hoeveel vergifnis hy deur God se liefde in Christus ontvang het** vergewe in liefde   
want ons hemelse Vader het hom in liefde vergewe   
en hy wil na die beeld van Christus vernuwe word.

Amen